《感事》
明代·陆采

东城有佳人，艳色动邻里。
家贫寡脂泽，不为荡子喜。
终年守荆扉，空复怜稚齿。
煌煌青楼倡，妍华讵容比。
珠绮盛妖惑，车马日如市。
世事谁不然，美玉沦泥滓。
所以抱石翁，含凄自沈水。

作者简介：（1497—1537）苏州府长洲人，初名灼，字子玄，号天池山人，又号清痴叟。陆粲弟。诸生。十九岁作《王仙客无双传奇》(即《明珠记》)，自选伶人演出。性豪荡不羁，日夜与客剧饮歌呼。喜游，足迹遍南北。有《冶城客论》、《太山稿》及传奇《南西厢》、《怀香记》。